Selfs ná aftrede moet jy oorsee belê | Netwerk24
Deur Vida Booysen 25 Julie 2018 07:30
Buitelandse bates as deel van ’n gediversifiseerde portefeulje word alom aanbeveel. Die beleggingsbedryf val ook die afgelope paar jaar oor sy voete om buitelandse beleggingsopsies aan Suid-Afrikaners te bied.
Evan Walker van 36One Asset Management.
Maar hoe gaan ’n mens te werk om buitelandse beleggings by jou aftreeportefeulje te voeg? En moet iemand wat vir sy pensioen in rande moet spaar hoegenaamd probeer om in die buiteland te belê?
Dit is van die kwelvrae wat by Volksblad, Jenwil BlouSter Finansiële Adviesdienste, Sanlam en Radio Rosestad se Aftreekongres op 16 Augustus in Bloemfontein bespreek word.
“Ons moet onthou tot 70% van die JSE se huishoudelike verdienste is eintlik buitelandse verdienste. So dit is ’n vertrekpunt,” sê Evan Walker, portefeuljebestuurder van 36One Asset Managers, een van die deelnemers aan die Aftreekongres.
Dié randverskansers sluit in Naspers, British American Tobacco, Richemont en Aspen, en deesdae ook Anheuser-Busch InBev.
“Afgesien van die geld wat mense in plaaslike randverskansers of in die plaaslike mark het, beveel ons steeds aan dat beleggers na ander wêreldmarkte diversifiseer,” sê Walker.
Hy wys daarop dat die Suid-Afrikaanse beleggingsmark minder as 1% van die wêreldwye beleggingsmark uitmaak. Dit is dus nie wys om 100% van jou kapitaal aan net 1% van die wêreld se beleggingsgeleenthede bloot te stel nie.
Daarby beleef Suid-Afrika tans lae groei vergeleke met ander markte.
Volgens Walker kyk sy maatskappy tans veral na beleggingsgeleenthede in die VSA.
“Die opbrengste in die VSA is tans aantrekliker as in ander markte soos die eurogebied, waar daar moontlike risiko’s om Brexit bestaan.”
Hy beveel ook aan dat beleggers nou die maksimum toegelate buitelandse blootstelling kry wat hulle kan, dus die volle 30% wat aftreeprodukte sedert vanjaar in die buiteland mag belê.
Dit moet egter deel van ’n weldeurdagte strategie wees en ’n mens moet jou oog op die lang termyn hou.
Volg jou strategie “deur dik en dun,” waarsku Walker.
“Ons probeer nie die rand speel nie. Ons steur ons nie aan politieke swaaie op kort termyn nie. Ons vermy die uiterstes en hou net by ons strategie.”
Die Aftreekongres word op 16 Augustus om 17:00 by Summerwood Country Estate buite Bloemfontein gehou. Toegang is gratis, maar besprekings is noodsaaklik. Bel Caren Eigelaar van Jenwil BlouSter by 051 447 0463 of stuur ’n e-pos na office@jenwil.co.za om te bespreek.
Meer oor: Buitelandse Beleggings | Aftrede | Aftreebeplanning
Lewende annuïteite: Nóg 2 mites oor jou geld
ZAR/AUD 9,88 (7)
ZAR/EUR 15,74 (13)
ZAR/GBP 18,08 (2)
ZAR/USD 13,85 (13)
Gold 1279,93 (-446)
Palladium 1344,04 (4)
Platinum 789,94 (-385)
Silver 15,29 (-2)